Rõhm me Sesohx to mo, ne mecte ẽhjcree põhꞌny mohrteh ẽhntaa my Sesohx to hỳr. Rõhm Pit me Sesohx cut mecte amjõhjẽhpix cati jiꞌ no ẽhꞌcut mo. Ne jõhm Sesohx cut hỳr, xỳm saséhdot cati ji jõopaꞌheeh te jõhm pohpohn pejꞌhã.
Rõhm nee Pit xỳr noore, ne põopi xa, mohrteh jarcwaa ny. Rõhm jõhm cohpry ẽhntaa mohrteh jarcwaa jamyr to xa, rõhm jõhm xỳr, ne jõhm acpỹyhmy mo, ne jõhm te jõhm cohpry my: —Cỹh, to mejcwyꞌ no ẽhntaa my ẽhꞌproo mee, qui ẽhjcut aaxỳ! Rõhm jõhm cohpry ẽhntaa te to Pit my mohrteh jarcwaa proo men, my hỳr.
Rõhm ẽhꞌprõtpi jõhm cohpry ẽhntaa te Pit my: —Tem nee aapi Sesohx cut mejpaꞌ cati jiꞌ noj noore? Rõhm Pit te cohmy: —Hop, aapoh nee ẽhjpi Sesohx cut mejpaꞌ cati jiꞌ noj noore!
Rõhm pinny cryh, rõhm saséhdot cati ji my me hỳmcwyr cati ji me, Me Pajẽhpixxỳ jõhrcwaa jamyr cati ji me, mecte to amjõhmy cohhun, ne me cohhyh jacrat prỳy cacroꞌ ny hỳyxohn to ẽhꞌcohꞌhi. Rõhm Pit me capeꞌny hỳyxohn to xa.
Rõhm saséhdot cati ji jõopaꞌheeh te Sesohx coohcjir cỹm ẽhncryhc. Ne cohte ẽhꞌhimpexxỳ me, ẽhꞌcut mecte amjõhjẽhpix cati jiꞌ ny ẽhꞌcoohcjir.
Rõhm Sesohx te cohmy: —Wa ẽhjte hẽhrỹypi me paate coohprõnxỳ ẽhntaa ji me, Me Pajẽhpixxỳ jõhrcwaa cỹm meꞌcohnehꞌtehꞌ to ẽhjhimpex to ẽhjcohꞌhi, ne tỹmne ẽhjte ẽhjpẽhmxohrpi ẽhmpoo to ẽhjcaacuc noore.
Ẽhmpoo ny ca aajỳꞌcoohcjir to hãne? Mrẽ mecte ẽhjcỹm hapac ẽhntaa jiꞌ coohquehj, wa ẽhjte ẽhmpoo ny me to ẽhjhimpex ny. Xỳm mecteꞌhã ẽhjhimpexxỳ ẽhntaa ji jaꞌcree pex.
Ne Sesohx te mecmy hãjỹhr, rõhm Me Pajẽhpixxỳ jõhrcwaa jamyr cati jiꞌ no ẽhntaa te ẽhꞌprõtpi Sesohx cohc cỹm ẽhmpoc! Ne cohte cohmy: —Tem ca crẽ saséhdot cati ji jõopaꞌheeh prỹy pex!
Rõhm Sesohx te cohmy: —Wa ha meamy ẽhjcaacuc quinre, ca me ẽhjmy jarcwaa jãarẽ. Jõhꞌnyymy ẽhjte meamy jarcwaa to? Pom mrẽ wa ẽhjcryhꞌcỹm ẽhjcaacucreꞌ cỹm my ry aate ẽhjpoc?
Ne Sesohx te mecmy hãjỹhr, rõhm Aanax ẽhntaa te ẽhꞌpehjõ Cajfax, saséhdot cati ji jõopaꞌheeh ẽhntaa wyr Sesohx cohjahic, my hamoh me cahyhr ny to ẽhꞌwyr mo.
Rõhm Sehmãw Pit hỳyxohn to xa. Rõhm jõhm ji cohmy: —Tem caxwyyrepi Sesohx cwyꞌ noꞌhã? Rõhm Pit te amjõhny hỳyprỹy, ne cohte mecmy: —Hop, hop, aapoh wa nee ẽhjpi Sesohx cwyj noore!
Rõhm Pit te Mawco japac jaquep ẽhntaa cwyꞌ no saséhdot cati ji jõopaꞌheeh my hỳmcwyr to ẽhjpa, ne jõhm xa, ne jõhm te Pit my: —Wa ẽhjte ẽhmpoo cu ẽhntaa cỹm Sesohx capeꞌny caꞌ pohpohn ca mo aapoh! Noore?!
Rõhm Pit te amjõhny hỳyprỹy. Rõhm ẽhꞌprõtpi xãꞌxãc cỳ.